Diari Oficial de la Generalitat Valenciana


Sumari del DOGV 7093, del 21-08-2013 (2013/8497)

ORDE 11/2013, de 13 d'agost, de la Conselleria de Presidència i Agricultura, Pesca, Alimentació i Aigua, que desplega alguns aspectes del Decret 75/2012, de 18 de maig, del Consell, pel qual es regula l'obligatorietat de mantindre la traçabilitat en els productes agrícoles de la Comunitat Valenciana i en la seua primera comercialització.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2013/08/13/11/dof/vci/html**

### Dades del document

Número de DOGV
:   7093

Data del DOGV
:   21-08-2013

Secció del DOGV
:   I. DISPOSICIONS GENERALS

Número del document
:   2013/8497


Data del document
:   13-08-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * legislació alimentària
    * comercialització
    * producte alimentós
    * control d'aliments
    * registre de documents
    * aliment per al bestiar
    * legislació

ORDE 11/2013, de 13 d'agost, de la Conselleria de Presidència i Agricultura, Pesca, Alimentació i Aigua, que desplega alguns aspectes del Decret 75/2012, de 18 de maig, del Consell, pel qual es regula l'obligatorietat de mantindre la traçabilitat en els productes agrícoles de la Comunitat Valenciana i en la seua primera comercialització. [2013/8497]  
PREÀMBUL  
  
El Decret 75/2012, de 18 de maig, del Consell (d'ara endavant, Decret 75/2012), que regula l'obligatorietat de mantindre la traçabilitat en els productes agrícoles de la Comunitat Valenciana i en la seua primera comercialització, establix en l'article 3 que tots els agricultors i empreses agrícoles tenen l'obligació de registrar els moviments dels productes agrícoles.  
A este efecte, definix en l'annex IV del decret esmentat el contingut mínim de la informació que ha de plasmar-se en els registres d'origen i destinació sense perjuí, segons l'article 4.2, que s'hi empren models més complets, com ara els facilitats per la conselleria competent en matèria d'agricultura o altres organismes en l'àmbit de les seues competències.   
Per a facilitar el compliment del Decret 75/2012 és necessari habilitar fórmules que permeten emplenar els registres en destinació quan els transportistes no siguen els propietaris de la mercaderia, i també dotar d'un instrument que garantisca la traçabilitat en el trasllat dels productes agraris. El document d'acompanyament i traçabilitat agrícola (d'ara endavant, DATA) facilita la transmissió veraç i responsable de la informació en l'etapa de la primera comercialització i garantix la traçabilitat també en el trasllat.  
Al mateix temps, el DATA és un instrument per a evitar, en la mesura que siga possible, situacions d'aprofitament il·lícit que puguen tindre l'origen en accions delictives de furt o robatori de productes, ja que facilita als agents de l'autoritat un control sobre la procedència dels productes agrícoles.  
Resulta obvi per a garantir la traçabilitat definir també amb més precisió la identificació dels agricultors, les empreses agràries i les parcel·les agrícoles. Per això, es definixen els actors amb l'acreditació i el procediment d'identificació d'acord amb el conjunt de la informació agrària que, en este sentit, consta en la conselleria i la que corresponga d'acord amb el dret.  
El DATA permet també registrar les declaracions exigides en una normativa específica, com és el cas dels productes transgènics i els destinats a l'alimentació animal, i és un instrument per a demostrar la voluntarietat i la legitimitat de les transaccions comercials. Amb este document es facilita el compliment de l'obligació als agricultors i a les empreses agrícoles.   
Per tot això, a proposta de la Direcció General de Producció Agrària i Ramaderia,  
  
  
ORDENE  
  
Article 1. Objecte  
L'objecte d'esta ordre és desplegar el Decret 75/2012, de 18 de maig, pel qual es regula l'obligatorietat de mantindre la traçabilitat en els productes agrícoles de la Comunitat Valenciana i en la seua primera comercialització d'acord amb la disposició final primera, amb vista a facilitar l'exercici de l'obligació d'acreditar la traçabilitat als agricultors i a les empreses agrícoles.  
  
Article 2. Definicions  
A l'efecte d'esta orde s'han de tindre en compte les definicions següents:   
Document d'acompanyament i traçabilitat agrícola, DATA. Document en format oficial que acompanya l'expedició de productes agraris des de l'origen en l'explotació agrària fins a la primera destinació, amb què s'acredita la traçabilitat d'estos productes en la primera comercialització.  
Productes destinats a autoconsum. Productes agraris destinats a la satisfacció de les necessitats pròpies dels titulars de les parcel·les agrícoles o de les persones autoritzades pels titulars. S'establix el criteri de 20 quilograms com a pes límit a partir del qual ja no es considera autoconsum.   
  
Article 3. Obligacions  
Els agricultors i les empreses agrícoles, a l'efecte del compliment de l'article 8 del Decret 75/2012, de 18 maig, del Consell, facilitaran el DATA als tercers que traslladen els seus productes en el format del model de l'annex I. Les dades contingudes en el DATA seran coherents amb els registres en origen dels agricultors i les empreses agrícoles.  
El DATA expedit per l'agricultor o per l'empresa agrícola acompanyarà els productes agraris en la primera destinació de comercialització.  
Quan haja arribat el producte agrícola a la primera destinació, el DATA serà entregat al responsable de l'empresa alimentària o de l'empresa no agrícola de pinsos a l'efecte del compliment dels registres corresponents previstos en l'article 8 del Decret 75/2012.  
Quan el trasllat des de l'origen a la destinació siga realitzat amb els mitjans propis de l'agricultor o de l'empresa agrícola no serà necessari el DATA. En este cas, bastarà amb la identificació de l'agricultor o de l'empresa agrícola i amb donar la informació oportuna en destinació per a emplenar els registres.  
Només estaran afectats, d'acord amb el Decret 75/2012, de 18 de maig, els productes agraris amb destinació a la comercialització per tercers i no els productes destinats a autoconsum.   
  
Article 4. El DATA  
El DATA acredita la procedència en destinació i durant el trasllat, i complementa, si cal, la voluntarietat i la legitimitat de les transaccions comercials que es reflectixen en els documents esmentats en l'article 8.5 del Decret 75/2012, de 18 de maig, del Consell, i en albarans i factures. Caldrà conservar-lo i mantindre'l a disposició de les autoritats competents que el sol·liciten.  
  
Article 5. Verificació de la identificació d'agricultor o empresa agrícola i de parcel·les agrícoles  
Si és necessari en determinats casos i segons el parer de les autoritats competents, es verificarà la identificació de l'agricultor o empresa agrícola i de les parcel·les agrícoles.  
La identificació de l'agricultor o empresa agrícola per mitjà de DNI, NIE, NIF o CIF, segons el cas, amb les parcel·les agrícoles d'origen dels productes agraris es farà a través de:  
- Acreditació per part de l'autoritat municipal responsable dels consells agraris locals o la competent en matèria d'agricultura.  
- Acreditació per part de les oficines comarcals agràries de la conselleria competent en matèria d'agricultura.   
Esta acreditació consistirà a relacionar l'agricultor o empresa agrícola amb les parcel·les d'origen dels productes per mitjà de les declaracions dels interessats que concorden amb la informació que conste en les bases de dades de la conselleria competent en matèria d'agricultura o la documentació que aporten els interessats. Seran utilitzats a este efecte els documents del pagament únic, assegurances agràries, registres agrícoles i qualsevol altra ajuda que relacione agricultors i parcel·les agrícoles, i també tots els documents que calga que, d'acord amb el dret, relacionen els agricultors o empreses agràries amb les parcel·les agrícoles.  
Les parcel·les que integren l'explotació agrícola hauran d'estar incloses en el Sistema d'Informació Geogràfica de Parcel·les Agrícoles (SIGPAC).  
  
Article 6. Controls oficials  
El transport dels productes agraris i l'ús del DATA estan sotmesos a controls oficials d'acord amb l'article 9 del Decret 75/2012, inclosos en els programes de seguiment del compliment de la traçabilitat agrària.  
  
Si durant els controls, inspeccions o verificacions realitzats per les autoritats competents es constata, tant en el transport o circulació com en la destinació, una absència de justificació de la procedència dels productes agraris, s'alçarà l'acta corresponent a l'efecte d'incoar expedient sancionador, d'acord amb el capítol V de la Llei 12/1994, de 28 de desembre, de Mesures Administratives i de Modificació del Text Articulat de la Llei de Bases de Taxes de la Generalitat Valenciana, que regula les infraccions i el procediment sancionador en matèria de defensa de la qualitat agroalimentària, i es podran adoptar les mesures cautelars establides en el mateix cos legal.  
  
Es procurarà en tot moment la coordinació i la col·laboració entre les administracions competents en la matèria.  
  
Article 7. Ajudes públiques  
Les ordes d'ajudes públiques de la conselleria competent en agricultura preveuran la possibilitat de revocar o de reintegrar les ajudes en el cas de l'incompliment de les obligacions establides en esta orde.  
  
  
  
Disposició derogatòria  
  
Única  
Queden derogades totes les disposicions del mateix rang o inferior que siguen contràries al que preveu l'orde present.  
  
  
DISPOSICIONS FINALS  
  
Primera. Facultat de desplegament  
Es faculta el director general competent en matèria de traçabilitat agrícola per a emetre els actes, les resolucions i les instruccions que siguen necessaris per al desplegament i l'aplicació de l'orde present.  
  
Segona. Entrada en vigor  
Esta norma entrarà en vigor dos mesos després de la seua publicació en el Diari Oficial de la Comunitat Valenciana.  
  
València, 13 d'agost de 2013  
  
El conseller de Presidència i Agricultura,  
Pesca, Alimentació i Aigua,  
JOSÉ CÍSCAR BOLUFER  
  
  
  
  
ANNEX  
  
NÚM. ... / ANY ...  
  
DOCUMENT D'ACOMPANYAMENT I TRAÇABILITAT AGRÀRIA  
DATA  
  
Sr/Sra. ..., amb DNI ..., en nom propi o en representació de l'empresa agrícola (ratlleu sobre allò que no siga procedent) ..., amb CIF ..., amb domicili a ..., localitat ..., província ... i tel. ... parcel·les agràries d'origen a:  
  
POLÍGON / PARCEL·LA MUNICIPI SUPERFÍCIE PRODUCTE / VARIETAT  
   
   
   
  
  
  
AUTORITZA els operadors relacionats   
  
OPERADORS PRODUCTE AGRÍCOLA  
 NOM I COGNOMS DNI MATRÍCULA QUANTITAT PRODUCTE DATA  
   
   
   
  
  
  
el trasllat dels productes agraris procedents de la seua explotació a l'empresa ..., ubicada a (direcció, localitat, província)  
  
DIRECCIÓ CIF / TELÈFON MUNICIPI QUANTITAT / VAR. DATA / HORA ENTR.  
   
   
   
  
  
  
Si és el cas, marqueu el requadre i ompliu el que calga:  
 El producte conté o està compost per organismes modificats genèticament (OMG) i el seu identificador assignat d'acord amb el procediment comunitari és ...  
 Producte destinat a l'alimentació animal.  
  
  
Firmat ...  
  
  
..., ... d ... de ...  
  
  
DIRIGIT A EMPRESA ALIMENTÀRIA O EMPRESA NO AGRÍCOLA DE PINSOS DE DESTINACIÓ   
  
  
  
\* \* \* \* \*


Còpia Permalink ELI